Tere, kallid televaatajad!
Õnnistagu Jumal meid selles paigas!
Avame koos oma südamed,
et Jumal saaks oma elava, surematu seemne sinna külvata
ja meie südametes kasvaks Tema jaoks uus, surematu võrse,
mis tooks Jumalale au ja kiitust.
Täna tahaksin teile lugeda Jesaja raamatust.
Jesaja oli üks suurtest prohvetitest Vanas Testamendis.
6 ptk's on imeline jutustus sellest,
kuidas Jumal hakkas inimese, Jesajaga rääkima
Loeme õige koos. Jesaja 6:1-10
"Sel aastal, kui kuningas Ussija suri,
nägin ma Issandat istuvat suurel ja kõrgel aujärjel,
ja tema kuuepalistused ulatusid templi seinast seina.
Temast kõrgemal seisid seeravid; igaühel neist oli kuus tiiba:
kahega ta kattis oma palet, kahega ta kattis oma jalgu
ja kahega ta lendas.
Ja need hüüdsid üksteisele:
"Püha, püha, püha on vägede Issand!
Kogu maa on täis tema au!"
Ja uksepiidad vabisesid hüüdjast häälest
ning koda täitus suitsuga.
Ja ma ütlesin: "Häda mulle, sest ma olen kadunud!
Sellepärast, et ma olen roojane mees huultelt
ja elan roojaste huultega rahva keskel;
sellepärast et mu silmad on näinud kuningat, vägede Issandat."
Siis lendas mu juurde üks seeravitest ja tal oli käes elav süsi,
mille ta oli pihtidega altarilt võtnud.
Ja ta puudutas mu suud ning ütles:
"Vaata, see puudutas sinu huuli
ja su süü on lahkunud ning su patt lepitatud."
8.salm:
"Ja ma kuulsin Issanda häält küsivat: "Keda ma läkitan? Kes meilt läheks?"
Ja ma ütlesin: "Vaata, siin ma olen, läkita mind!"
Ja tema ütles: "Mine ja ütle sellele rahvale:
"Kuuldes te kuulete ega mõista; nähes näete ega taipa!"
Tee tuimaks selle rahva süda ja tee raskeks ta kõrvad
ning sule ta silmad, et ta oma südamega ei mõistaks
ja ei pöörduks ega paraneks!"
Me näeme viimases salmis Jumala tahet.
Jumal tahab tervendada terve rahva.
Jumal tahab oma rahvast külastada. Jumal tahab neid puudutada.
Me näeme siin Jumala südant, mis soovib kogu maa paranemist;
kogu rahvuse paranemist.
Aga lugu ei alanud sellest.
Peatükk algab väga raske looga.
"Kuningas Ussija surma aastal nägin ma Issandat."
Jesaja nägi Jumalat ajal, kui kuningas suri.
Kui riigi juht sureb, ootavad ees suured muutused.
Keegi ei tea, kes saab uueks kuningaks.
Pole teada, mis vooludesse riigi see või teine liikumine satub.
Rahvas elab hirmu all ja surve all.
Keegi hakkab sel teemal arutlema -
kui tuleb selline uus kuningas või selline uus kuningas.
Kas see on jumalakartlik või on too vähem jumalakartlik?
"Häda inimesele, kes elab muutuste ajal!"
Olete kindlasti sellist kõnekäändu kuulnud.
Jesaja ütleb, et kuninga surma aastal nägi ta Issandat.
Tahan juhtida teie tähelepanu sellele, et me võime näha Jumalat.
Keegi võib-olla mõtleb või unistab tulevikust.
Milliseks see kujuneb?
Kas väljume kriisist või vastupidi - satume veel sügavamasse kriisi?
Kas äri läheb ülesmäge või läheme pankrotti?
Jesaja ütleb, et pole paremat lohutust, kui näha,
mida Jumal on valmis meile näitama.
Mida ta siis näeb? Näeb üleloomulikku.
Näeb Taevast, näeb ingleid, näeb Issandat Jumalat.
Näeb, kuidas Tema kuuepalistused ehk riietus täitis kogu templi.
Ta näeb kõrgel aujärjel istuvat Jumalat,
ümbritsetuna seeravitest ja inglite teenimist.
Neil on 6 tiiba:
kahega katavad nad oma nägu, kahega jalgu ja kahega lendavad.
Nad hüüavad üksteisele: "Püha, püha, püha!
Kogu maailm on täis Tema au!"
Me võiksime öelda, et meie kuningas on surnud.
Milline au? Millest te räägite!?
Me ei tea, milline saab olema poliitiline kallak?
Kas tuleb sõda või ei tule sõda? Kas tuleb nälg või ei tul nälga?
Kas on oodata kriisi või ei ole?
Milline saab olema dollari kurss? Milline eurol?
Kas nafta hind tõuseb või langeb? Mis meist saab?
Kuid inglid vaatavad Jumala ligiolus ja ütlevad:
"Kogu maa on täis Jumala au!"
Tundub, et ühtedel on ühed standardid, teistel teised.
Võid samuti elada taeva standardite järgi,
usuga oma südames, et on Jeesus Kristus, meie päästja!
Sa võid Ta lihtsa palvega oma südamesse kutsuda.
Öelda: "Jeesus, andesta mulle kõik mu patud -
nii salajased kui avalikud.
Tule mu südamesse, ole minu Jumal ja juhi mind selles elus.
Mis minuga ka ei juhtuks, ma loodan Sinule ja Su Sõnale!"
Noor Jesaja näeb, mis siin toimub.
Keegi on ärevuses, keegi katkub juukseid peast,
aga Jesaja näeb Jumalat.
Sõbrad, me näeme ka võib-olla Jumalat,
aga tahan öelda, et see pole veel kõik.
Sa näed võib-olla seda, mida Jumal loob ja teeb.
Seda, mida Ta teeb sinu või su sõprade elus.
Näed Jumalat tegutsemas oma koguduses.
Kuid vaadake, milleni viivad Jesaja üleelamised.
Jesaja nägi taevast.
Ta oleks võinud öelda, "Ma olen taevast näinud.
Alustan nüüd oma isiklikku teenistust.
Trükin sadu raamatuid inglitest ja Jumala riietest, mis täidavad templi.
Sellest, miks seeravid katavad 2 tiivaga oma nägu,
miks 2 tiivaga jalgu
ja miks nad 2 tiivaga lendavad."
Kõik selle oleks saanud väga suureks paisutada.
Oleks saanud luua Jesaja Suure Ülemaailmse Kiriku.
Aga me ei näe seda kõike.
Me ei näe Jesaja loodud kogudust.
Me ei näe, et ta oleks teinud reklaami.
Näeme aga seda, et Jesaja kahetseb pattu.
Jumala ligiolu viib ta patukahetsuseni.
Sa võid öelda:
"Ma olen üks kord juba oma patte tunnistanud,
kui Jeesuse Kristuse vastu võtsin."
Jesaja oleks võinud ka niimoodi öelda.
Ta oli ju ka usklik.
Aga see, mida ta läbi elas ja nägi, viib teda sügavasse patukahetsusse.
Hämmastav! Ta ütleb: "Häda mulle!"
Me oleks võib-olla vastupidi öelnud: "See on ju lahe, mida sa nägid!"
Kuid tema ütleb: "Häda mulle!"
Me loeme seda 5.salmis.
Veelgi enam, ta ütleb: "Ma olen kadunud."
Teiste sõnadega - ta ütleb, et sureb.
Miks?
Aga seetõttu, et ta ütleb, et ta on roojaste huultega.
Tänapäeval ütleks võib-olla keegi,
et need on probleemidega inimesed, kel' on roojased huuled.
Neil on see, teine ja kümnes asi.
Nad elavad patus. Mina aga näen Jumalat.
Mul on Jumalaga side, ma näen Jumalat.
Aga Jesaja ei ole selline ja me võime temalt õppida.
Võime näha, et Jumalik ilmutus ja Jesaja enda üleelamised
viivad teda sügavaima patukahetsuseni.
Ja ta ütleb: "Mina patustasin, häda mulle!
Ma olen kadunud, ma hukkun, sest mu huuled on roojased.
Kes mind aitaks?"
Peale seda, kui ta endast räägib, ütleb ta:
"Elan samasuguste seas."
Jumal kuuleb patuse palvet ja on valmis sinuga kohtuma.
Näeme, kuidas ingel võtab taevas ohvrialtarilt hõõguva söe
ja puudutab sellega tema huuli.
Jumal ütleb talle "Sinu patt on lepitatud."
Tänapäeval me teame,
et meie patt on lepitatud Jeesuse Kristuse ohvri läbi.
Sest Tema võttis meie vaevad ja haigused.
Tema võttis sinu patud ja viis need Kolgata ristile.
Võttis needused, et sul oleks elu ja kõike ülirohkesti.
Jumalas on vastused sinu jaoks.
Jumal tuleb sulle vastu.
Me näeme, et noore Jesaja elus toimuvad üleloomulikud sündmused.
Kuningas Ussija surmapäeval näeb ta nägemusi.
Näeb üleloomulikku ilmutust taevast, mis viib ta patukahetsusele.
Milleni viib meid üleloomulik taeva ilmutus?
Kui näeme ingleid või Jumalat ennast,
siis kas see viib meid patukahetsuseni või millegi muuni?
Kui see on midagi muud,
peaksime tõsiselt järele mõtlema ja kahetsema.
Peaksime nägema nagu Jesaja, öeldes:
"Häda mulle, olen roojaste huultega!"
Jumal tuleb meile vastu
ja toimub järgmine ime, millest tahan rääkida.
Sa mitte ainult ei näe Jumalat, vaid hakkad ka kuulma Teda.
Jumala nägemise ja kuulmise vahel on koht,
mille nimi on patu tunnistamine ja kahetsemine.
Veel üks aste otsustamises, mis lahutab meid Jumala jõust.
Mis hoiab sind astumast oma kutsumise sisse.
Mis hoiab sind nägemast Jumala au
ja täitmast Tema tahet just seal, kus oled.
Kuidas see saaks toimuda?
Võib-olla sa näed Jumalat ja see ei ole halb.
Üleelamised, mida Jumal on lasknud sul kogeda,
peaks viima sind selleni, et langetad patukahetsuses pea.
Ütled: "Issand, olen roojaste huultega inimene
ja elan roojaste huultega inimeste seas."
Ja Jumal tuleb kohtab sind.
Ta saadab inglid ja leiab inimesi, keda saata su teele.
Need võivad olla inimesed,
kes aitavad sul selle küsimuse lahendada.
Peale seda toimub imede ime.
Ta hakkab Jumalat kuulma.
8.salm ütleb:
"Ja ma kuulsin Issanda häält küsivat: "Keda ma läkitan?""
Kas ma saan õigesti aru, et Pühakirja tekst ütleb,
et Jumal küsib Jesajalt, keda läkitada?
Ta nagu peaks nõu.
Jumal, taeva ja maa, nähtava ja nähtamatu maailma Looja,
hakkab lihast ja luust Jesajaga nõu pidama?
Küsib temalt, keda läkitada? Kes meilt läheb?
Sel momendil oleks võinud öelda, "Ma tean, kes läheks!"
"Ma tean, keda läkitada!"
"Issand, saada meie pastor või näiteks diakon!"
"Saada see õde või vend,
sest nad on nii tublid ja oskavad midagi teha.
Nad tunnevad Piiblit, palvetavad hästi või veel midagi.
Tegelevad heategevusega, nii et läkita neid!"
Oleme kiirelt valmis seda kutset enda pealt ümber suunama.
Kuid Jesaja nii ei vastanud.
Ta mõistis, et seal pole teisi inimesi, kes võiks vastata.
Jumal küsis temalt ja tal polnud kellegi poole pöörduda.
Ta ütles: "Siin ma olen, läkita mind!"
"Jumal, ehk Sa võiksid mind kasutada."
Jumal tõstab täna esile uue põlvkonna, uued inimesed.
Jumal ei ole päästmist lõpetanud.
Pole lõpetanud imetegusid.
Jumal ei peida oma au.
Jumal ei ole ihne sulle taevast, ingleid ja ennast näitama
ning sind kohtama.
Kuid Jumal soovib näha, kas sina oled valmis minema?
Kas mäletad, kuidas Jeesus oma jüngreid kokku kutsus?
Seal on kirjutatud: "Kohemaid".
Kohemaid Ta kutsus nad ja kohemaid jätsid nad oma võrgud.
Kalurid jätsid oma võrgud ja järgnesid kohemaid Jeesusele.
Kas sina oled valmis nüüd kohe midagi jätma,
et järgida Jeesust?
Võib-olla Jumal kutsub sind täna,
et läheksid Piiblikooli või kristlikku seminari.
Võib-olla Ta kutsub sind mõnda teenistusse.
Passiivse kristlase asemel võiksid olla aktiivne kristlane.
Teha midagi Jumala auks.
Teenida Teda.
Minna sinna, kuhu Jumal sind saadab.
Kuid lugu ei lõppe sellega.
Me näeme, et Jesaja vastab Jumalale:
"Siin ma olen, läkita mind!"
Ning Jumal vastas: "Mine ütle sellele rahvale."
Vot see on alles teenistus - mine ja ütle kohe kogu rahvale!
Kogu rahvusele.
"Mine ütle, et kuuldes te ei kuule ja silmadega ei näe."
Miks? Sest süda on tuim.
Näeme, et noore Jesaja süda tuksus Jumalale ja avatud oli Talle.
Jah, tal võis olla probleeme.
Võime lugeda ta murest oma roojaste huulte pärast.
Kuid Jumal nägi noore mehe südant, mis lõi Jumala auks ja lootis Talle!
Jumalal on vastus.
Vastus sinu ja sinu pere ning lähedaste jaoks.
Küla või linna jaoks, kus sa elad.
Jumalal on vastus sulle ja mulle.
Vastus läbi sinu nende inimeste jaoks,
kes elavad maailma serval.
"Tuim on nende süda,
kõrvadega nad ei kuule, silmad on nad sulgenud."
10.salm:
"Et ta oma silmadega ei näeks ja kõrvadega ei kuuleks,
oma südamega ei mõistaks ja ei pöörduks ega paraneks."
See tähendab, et nad ei saanud patte kahetseda,
et Jumal neid tervendaks.
Kuid Jumala soov on rahvast tervendada.
Kuid Jumal vajab selleks kedagi; Ta vajab selleks inimest.
Tahan täna pöörduda su poole, kallis sõber.
Kas sa kuuled Jumalat?
Jeesus ütles kunagi: "Mu lambad kuulevad minu häält."
Kas sa kuuled Teda või ainult näed?
See ei ole võib-olla kõige sügavam ilmutus,
aga see räägib suurtest muudatustest
ja valmistab pinnast ärkamiseks.
See kõik on ainult üks aste selleks, et Jumal end ilmutaks.
Jumalal on plaan tervendada kogu rahvus.
Puudutada kõiki inimesi.
Antud piibliloo põhjal oli selleks Iisraeli rahvas.
Kuid see võib olla Eesti rahvas,
Soome, Rootsi, Norra, Venemaa, Ukraina, Läti või Leedu rahvas.
Või veel mõni teine maa.
Jumal otsib inimest.
Otsib inimest, kellel küllap on puudusi ja probleeme,
kuid kes ütleb: "Jumal, ma olen patune, aita mind!"
Jumal leiab neid, keda su ellu saata.
Jumal leiab ingleid, kes astuvad ette
ja toovad omalaadse põleva söe Jumala ohvrialtarilt,
puudutades sellega su huuli ja sa muutud teiseks inimeseks.
Sinu patud on lepitatud Jeesuse Kristuse vere läbi.
Jumal tahab kohata sind.
Jumal on valmis tegema imesid su elus.
Kas sina oled valmis Tema kutsele vastama?
"Noore Jesaja" ees on ehk mitmeid erinevaid võimalusi.
Ta võib valida ühe või teise äri,
liituda ühe või teise seltskonnaga.
Minna haridust omandama.
Panna oma asjad kokku ja minna omandama head haridust
Inglismaale, Ameerikasse, Austraaliasse või veel kuhugi.
"Kuningas on surnud. Kuningas Ussija on surnud."
Millised muutused on tulekul me riiki?
Keegi haarab peast, keegi juba põgeneb minema,
keegi juba otsib endale kergemat või paremat teed.
Kuid Jesaja näeb samal ajal Jumala nägemust.
Näeb Jumala au ja ingleid.
Seda nähes ei täitunud ta uhkusega, ei kõrgistunud ega hakanud kiitlema.
Ei hakanud looma omaenda teenistust ja hüüdma:
"Vaadake, Jumal valis minu!
Ainukese ja kordumatu kõigi teiste seast!
Jumal tahab mind kasutada!
Vaadake, mis toimub!
Mitte sulle, sulle ega sulle ei ilmutanud Jumal ennast,
vaid mulle ilmutas end Jumal!"
Sõbrad me ei näe seda.
Patukahetsuses on üleloomulik vägi.
Pattude kahetsemine Jumala ees Tema tugeva käe all.
On Jumala liikumine, millega kui vaja, võib Ta sind tõsta.
Jumal on valmis jagama oma au sinuga.
Ta ei ole ihne.
Kuid kas ta leiab sinu südamest vajaliku suhtumise? Õige motiivi?
Jumal leidis kõik selle noores Jesajas.
Uues Testamendis näeme palju kangelasi,
kes olid samuti noored.
Saulus, tulevane apostel Paulus,
kes kirjutas suurema osa Uuest Testamendist.
Näeme, kuidas teda kutsuti.
Apostlite tegude 9 ptk's loeme tema pöördumisest;
sellest, kuidas ta kahetses.
Jumal kutsub ta teenistusse.
Vene keelses Piiblis on ühes salmis kirjutatud,
et Paulus vastab Jumalale: "Mida käsid mul teha?"
Originaalis seda salmi ei ole.
Aga uskuge, mulle tundub, et see peaks seal olema.
Igaüks meist peaks kohtudes Jumalaga küsima:
"Mida käsid mul teha?"
Peetrus kohtus Jeesusega ja Jeesus kutsus teda.
Kohemaid jättis ta oma võrgud.
Jeesus ütles: "Ma teen sinust, kes sa püüdsid kalu, inimeste püüdja.
Inimhingede püüdja Taevariigile."
Me näeme Markust, Tiitust, Timoteost -
kümneid piiblitegelasi, kes järgisid Jeesuse kutset.
Kas sina oled täna valmis oma võrgud jätma?
Jätma selle, mis äsja oli sinu jaoks nii tähtis?
Vahetama selle ülitähtsa Jumala missiooni täitmise vastu?
Kas mäletate, kuidas Jeesus Ketsemani aias
raskeima katsumuse ees seistes palvetas Jumala poole:
"Isa, kui võimalik, las see karikas minna minust mööda!"
Kuid siis Ta lisas:
"Siiski sündigu Sinu ja mitte minu tahtmine!"
Imetlusväärne! Ka Jeesus võitles sellega.
Igaüks meist võitleb sellega, kas vastata Jumala kutsele?
Kuid Jumal kutsub igat ühte meist.
Võib-olla Jumal ütleb just sulle,
et jätaksid kõik oma tegemised sinnapaika
ja läheksid sinna, kuhu Jumal läkitab.
Jumal ütleb: "Keda läkitada? Kes meilt läheb?"
Jesaja ei hakanud liha ja luuga nõu pidama;
ei hakanud midagi enda pealt teiste peale veeretama.
Ütles vaid: "Siin ma olen, läkita mind!
"Issand, mul ei ole paljut, kuid olen valmis Sind järgima."
Mina tegin selle otsuse 1992 aasta 19.jaanuaril.
Ma ei teadnud veel, mida see mulle maksma läheb,
ega seda, mis sellele järgneb.
Kuid tookord ütlesid mulle kristlased Tallinnas:
"Anna oma elu Jeesusele Kristusele!
See on parim, mida oma elus teha saad."
Võib-olla koputab Jumal täna sinugi südamele.
Võib-olla Ta kutsub sind just täna.
Ütleb võib-olla, et aitab ainult Jumala nägemisest -
ehk on tulnud aeg, et Teda ka kuulda.
Kuulda mitte selleks, et nautida Tema häält,
vaid kuulda Teda selleks, et täita Tema tahet.
"Mida Sa käsid mul teha?"
Kallid sõbrad, saagu alati meie südame õigeks vastuseks
noore Jesaja lause, millega nõustuda:
"Siin ma olen, saada mind!"
Tea, et sa ei ole kunagi üksi.
Jeesus ütles: "Ma ei jäta ega hülga sind kunagi!"
Sina ja Jumal olete nüüd üks.
Jumalal on vägi, Jumalal on tahtmine.
Tal on nägemus ja siht.
Sa võid saada Jumala astjaks, Tema relvaks.
Jumala käsutäitjaks seal, kuhu Ta sind läkitab.
Sinu Jeruusalemmas, sinu Juudamaal,
sinu Samaariamaal ja maailma äärteni.
Õnnistagu sind Jumal!
Tõlge: Airi Kaljukivi